Eva-Lotta Kiibus

Eva-Lotta Kiibus (sündinud 17. jaanuaril 2003) on eesti iluuisutaja, kes on võistelnud naiste üksiksõidus ja on kahekordne Eesti meister.

Tema isiklik punktirekord on 202,04 punkti, mille ta saavutas Finlandia Trophyl 2021. aastal.

 Haridus 
Eva-Lotta Kiibus on lõpetanud 2022. aastal Tallinna Ühisgümnaasiumi. Samast aastast õpib ta Tartu Ülikoolis riigiteaduste erialal.Eva-Lotta Kiibus Eesti spordi biograafilises leksikonis. Vaadatud 28. aprill 2023

 Sportlastee 
Eva-Lotta Kiibus õppis uisutama nelja-aastaselt.Eva-Lotta Kiibus. isuresults.com Kuni 2022. aastani oli tema treener Anna Levandi ning koreograafid olid Vakhtang Murvanidze ja Anna Levandi.

2022. aasta sügisest kolis ta Hollandisse, kus teda treenis endine tippiluuisutaja Thomas Kennes.Anu Säärits. Kennes Kiibusest: ta on väga töökas ja motiveeritud. ERR Sport, 31. august 2022 Tema koreograaf on Benoit Richaud. 

 Hooajad 2018–2019 / 2019–2020 
2018. aasta septembris debüteeris Kiibus Rahvusvaheline Uisuliidu korraldatavate võistluste ISU Junior Grand Prix' sarjas ning ka täiskasvanute tasemel ISU Challengeri sarjas. Detsembris võitis ta Eesti meistrivõistlustel hõbemedali Gerli Liinamäe järel.

Märtsis 2019 võistles Kiibus oma esimestel ISU meistrivõistlustel – 2019. aasta maailma juunioride meistrivõistlustel Zagrebis Horvaatias. Lühikava järel oli ta 26. kohal ja ei saanud finaalis vabakava esitada. 

Jaanuaris 2020 võistles Kiibus noorte taliolümpiamängudel, kus saavutas 14. koha. Seejärel tegi ta debüüdi Euroopa meistrivõistlustel, kus tuli lühikava järel kümnendaks. Vabakava järel oli tulemuseks uus isiklik punktirekord (181,24), mis tõstis ta kokkuvõttes seitsmendale kohale.ISU European Championships 2020. isuresults.com Ta pidi võistlema maailmameistrivõistlustel Montrealis, kuid need tühistati koroonapandeemia tõttu.World figure skating championships cancelled in Montreal. www.cbc.ca, 11. märts 2020 

Hooajal 2019–2020 tuli ta üksiksõidus Eesti meistriks. 

 Hooajad 2020–2021 / 2021–2022 
Oma esimesel ISU GP täiskasvanute etapil, mis toimus 21. novembril 2020 Moskvas, püstitas Kiibus isikliku rekordi nii vabakavas kui ka kokkuvõttes ja sai üldarvestuses kuuenda koha. Võistlustel nakatus ta koroonasse, millest tervenemiseks kulus tal mitu nädalat. 

Ta tuli hooajal 2020/2021 Eesti meistriks, edestades Gerli Liinamäed 0,31 punktiga. 

Märtsis 2021 Stockholmis toimunud iluuisutamise maailmameistrivõistlustel sai ta vabakava eest 121,82 punkti ning tõusis lühikava 19. kohalt 14. kohale. See tähendas ühtlasi, et eestlanna teenis Eestile koha Pekingi 2022. aasta olümpiamängudel. 

Kiibus võitis hooajal 2021/2022 Eesti meistrivõistlustel jalavaluga võideldes hõbemedali 183,07 punktiga, teda edestas Niina Petrõkina, kes kogus 211,83 punkti.Jalavaluga võidelnud Kiibus pidi Eesti meistrivõistlustel leppima hõbedaga. Postimees, 5. detsember 2021

Tallinnas 2022. aasta jaanuaris toimunud Euroopa meistrivõistlustel saavutas ta 171,64 punktiga 10. koha, valitsev Eesti meister Niina Petrõkina pälvis 187,07 punkti ja sai 7. koha. 

Pikka aega jalavigastusega kimpus olnud Kiibus oli lähedal taliolümpiamängudest loobumisele, kuid võistles siiski ning sai 20. koha."Kiibus olümpiadebüüdist: hea aeg ja koht, kus hooaja teine tulemus teha". ERR sport, 15. veebruar 2022 

Pärast olümpiamänge käis ta jalaoperatsioonil ning oli kolm kuud jäält eemal.Eva-Lotta Kiibus vahetas treenerit ja asub harjutama Hollandis. sport.err.ee, 31. august 2022

 Hooajad 2022–2023 / 2023–2024 
2023. aasta noorte talimängudel tuli Kiibus 16. kohale. Jaanuaris 2023 Espoos toimunud Euroopa meistrivõistlused lõpetas ta 15. kohaga. Veebruaris 2023 diagnoositi tal mõlema jala sääreluu stressmurd, mille tõttu ta tegi treeningutes kahekuulise pausi.Kiibus jätkab karjääri: usun, et tulen raskustega toime. sport.err.ee, 15. detsember 2023 

2023. aasta augustis Kiibuse koormusvigastus naasis ning tal tuli võtta treeningutest uus paus. 

Ta naasis võistlustele jaanuari lõpus ja lõpetas 2024. aasta Baieri lahtised võistlused neljandana. Seejärel võistles ta 2024. aasta Challenge Cupil, kus sai viienda koha. 

 Hooaeg 2024–2025 
Kiibus alustas hooaega ISU Challenger Seriesi võistlustega: 2024. aasta Tirnavia Ice Cupil oli ta viies, NRW Trophyl neljas, Varssavi karikavõistlusel üheksas ja Golden Spin of Zagrebi võistlusel kümnes. 

2025. aasta Eesti meistrivõistlustel saavutas ta 5. koha. 

2025. aasta 18. novembril teatas ta sportlaskarjääri lõpetamisest."Iluuisutaja Eva-Lotta Kiibus lõpetab sportlaskarjääri" ERR Sport, 18. november 2025 
22-aastane Kiibus kirjutas Instagramis, et on viimastel aastatel võidelnud läbipõlemisega ning füüsis ei pidanud enam tugevale koormusele vastu.

Tunnustus
2019–2021 Eesti parim naisiluuisutaja

 Isiklikku 
Eva-Lotta Kiibuse vend on räppar Nublu,"FOTO | Uhke vend! Eva-Lotta Kiibust käis toetamas ka nublu" Kroonika, 15. jaanuar 2022 tal on ka noorem õde.Räppar nublu õde oma vennast: me hoiame üksteisele pöialt, aga me oleme ka konkurendid. Elu24, 19. jaanuar 2019

Kuni 2024. aasta sügiseni oli tema elukaaslane kiiruisutaja Marten Liiv.""See oli mõlema aja raiskamine!" Eva-Lotta Kiibus paljastas põhjuse, miks tema ja Marten Liivi suhe purunes". Kroonika, 19. märts 2025

 Viited 

Kirjandus
 Kuum paar külmal jääl. Kiibus jätkab karjääri Hollandis, kus elab ka Liiv. sport.delfi.ee, 6. september 2022
 Kiibus Tallinna EM-ist: teeb meele härdaks, et ma ei saa ise jääle astuda. sport.err.ee, 29. jaanuar 2025

 Välislingid 

 Sporditulemused. Eva-Lotta Kiibus
 Eva-Lotta Kiibus. International Skating Union
 Instagram

Kategooria:Eesti iluuisutajad
Kategooria:Eestlased Hollandis
Kategooria:Sündinud 2003